text: ক্রীড়া ভাতা পাচ্ছেন দেশের ১১৫০ অস্বচ্ছল ক্রীড়াবিদ
  স্পোর্টসমেইল২৪ প্রকাশিত: ১০:০১ পিএম, ২৩ জুলাই ২০২০
  প্রধানমন্ত্রী শেখ হাসিনা দেশের ক্রীড়া‌বিদ‌, কোচ ও সংগঠকদের কল্যাণে বঙ্গবন্ধু ক্রীড়াসে‌বী কল্যাণ ফাউন্ডেশনে ১০ কো‌টি টাকা অনুদান প্রদান করেছেন। বৃহস্পতিবার (২৩ জুলাই) সচিবালয়ে সাংবাদিকদের সাথে আলাপকালে যুব ও ক্রীড়া প্র‌তিমন্ত্রী জ‌াহিদ আহসান রাসেল এ তথ্য জানিয়েছেন।
  ক্রীড়া প্রতিমন্ত্রী বলেন, অসচ্ছল ক্রীড়াবিদ, কোচ ও সংগঠকদের জন্য গঠিত বঙ্গবন্ধু ক্রীড়াসেবী কল্যাণ ফাউন্ডেশনে বঙ্গবন্ধু কন্যা এ অনুদান দিয়েছেন। স্বাধীনতার পরই অসচ্ছল ক্রীড়াবিদ ও ক্রীড়া সংগঠকদের কল্যাণে জাতির পিতা বঙ্গবন্ধু শেখ মুজিবুর রহমান এ ফাউন্ডেশনটি গড়েছিলেন।
  তিনি বলেন, জাতির পিতার স্মৃতিবিজড়িত এ ফাউন্ডেশনটি সবসময় ক্রীড়াবিদদের পাশে রয়েছে। প্রধানমন্ত্রী এ কল্যাণ ফাউন্ডেশনে অনুদান দেওয়ায় আমি তার প্রতি কৃতজ্ঞতা প্রকাশ করছি।
  গত ৯ জুলাই বঙ্গবন্ধু ক্রীড়াসেবী কল্যাণ ফাউন্ডেশনের বোর্ড সভায় ১ হাজার ১৫০ জন ক্রীড়া ব্যক্তিত্বকে বছরব্যাপী ভাতা প্রদানের সিদ্ধান্ত হয়েছে। এসব ক্রীড়া ব্যক্তিত্বরা মাসে দুই হাজার টাকা করে বছরে ২৪ হাজার টাকা ভাতা পাবেন।
  দেশব্যাপী করোনাভাইরাসে সবকিছু বন্ধ হওয়ার পর থেকে যুব ও ক্রীড়া প্রতিমন্ত্রী মো. জাহিদ আহসান রাসেলের উদ্যোগে দেশের অসচ্ছল ক্রীড়াবিদদের নানাভাবে সহযোগিতা কার্যক্রম চলছে। ফেডারেশনগুলোর কাছ থেকে তালিকা এনে ১ হাজার জন ক্রীড়াবিদকে ১০ হাজার টাকা করে দিয়েছেন। অর্থ মন্ত্রণালয় থেকে ৩ কোটি টাকা বরাদ্দ এনে প্রতিটি জেলা থেকে ৪৫ জন এবং প্রতিটি বিভাগ থেকে ১০ করে ক্রীড়া ব্যক্তিত্বকে ৭ হাজার টাকা করে দিয়েছেন।
  সহযোগিতার সেই ধারাবাহিকতায় এবার বঙ্গবন্ধু ক্রীড়াসেবী কল্যাণ ফাউন্ডেশনের মাধ্যমে ১ হাজার ১৫০ জনকে বছরব্যাপী ভাতা দেওয়ার সিদ্ধান্ত নিয়েছেন ফাউন্ডেশনের চেয়ারম্যান যুব ও ক্রীড়া প্রতিমন্ত্রী মো. জাহিদ আহসান রাসেল।
  প্রধানমন্ত্রীর দেওয়া এ ১০ কোটি টাকা স্থায়ী আমানত হিসেবে রেখে তার লভ্যাংশ থেকে অসহায় ক্রীড়া ব্যক্তিত্বদের সহায়তা করা হবে বলে জানিয়েছেন ক্রীড়া প্রতিমন্ত্রী।